## **Opgave: Læs teksten og find passende illustrationer til indholdet. I bestemmer, hvor mange illustrationer kommer med, men minimumantallet er 8, hvor én af dem skal være et kort!**

Ideologiernes kamp

# Overblik

**I perioden fra 1850 til udbruddet af Første Verdenskrig i 1914** var verden domineret af Europa, hvis herskende borgerskab glorificerede materielt og moralsk fremgang inden for kunst, musik og naturvidenskab. Troen på fremskridtet indenfor transport og teknologi gav kapitalismen grund til at tro, at verden red på en bølge, der kun bragte fremskridtet med sig. Først i slutningen af 1800-tallet begyndte arbejderne på fabrikkerne at tale om de ringe arbejds- og levevilkår for de store befolkningsgrupper i den voksende industri.

**Første Verdenskrig** **(1914-1918)** blev på mange måder en politisk vækkelse, der førte til en politisk bevidstgørelse og til en række politiske retninger, der strakte sig gennem det meste af århundredet.

Ved Første Verdenskrigs begyndelse udtalte den engelske udenrigsminister "Lyset går ud over Europa og bliver ikke tændt igen i vores levetid". Anskuelsen om verdens undergang delte han med mange, og selvom menneskeheden ikke gik under, så markerer Første Verdenskrig på mange måder den vestlige civilisations undergang og begyndelsen på det som den engelske historiker Eric Hobsbawn har kaldt "det korte 20. århundrede".

Hermed mener han, at det 20. århundrede begyndte med Første Verdenskrig og sluttede ca. 75 år efter med kommunismens fald i 1989. Den røde tråd gennem det korte 20. århundrede blev den kamp, der fandt sted mellem rivaliserende samfundsformer og politiske ideologier, der var formet før krigen, men som 1918-1989 for alvor foldede sig ud.

**Ideologiernes kamp del 1: Fra 1850 til slutningen af Anden Verdenskrig**

# **Marx politiske ideer foldes ud**

**Den socialistiske ideologi**, der tog udgangspunkt i Karl Marx’ ideer og tanker, gav håb for millioner af russere, der havde levet i fattigdom og undertrykkelse under den enevældige zar. Zaren havde ikke meget til overs for den fattige befolkning og Ruslands deltagelse i Første Verdenskrig fik det russiske samfund til at gå i total opløsning. Det lykkedes med stor snilde og stram politisk skoling at få de socialistiske partier til at stå sammen og udbrede det politiske budskab om et bedre og mere retfærdigt samfund.

Den russiske befolkning viste deres utilfredshed med den eksisterende samfundsorden. Den situation var kommunisterne med **Lenin** i spidsen gode til at udnytte. Det lykkedes Lenin at kuppe sig til magten og derved udspille de forskellige kræfter, der kæmpede om indflydelse i det revolutionære Rusland. Lenin videreudviklede Marx' teorier, der nu blev omsat i praksis. Marx' socialistiske ideer havde tidligere været afprøvet under den såkaldte Pariserkommune i 1871. Her stod den franske samfundsorden stærkt og slog socialisterne ned. Sådan gik det ikke knap et halvt århundrede senere i Rusland.

Her konsoliderede kommunisterne sig omkring magten og udviklede et samfundssystem, der i virkeligheden kom til at være næsten lige så autoritært som det gamle zar-styre. Marx havde talt om **"proletariatets diktatur"** som en fase til det klasseløse kommunistiske samfund. I Sovjetunionen vedblev der at være en lille magtelite, der bestemte og havde flere privilegier end andre. Hovedparten af befolkningen levede uden privat ejendomsret og ytringsfrihed, men til gengæld under statens beskyttelse. Kommunistpartiet forblev ved magten i Sovjetunionen fra 1917 til 1991.

# **Fascismen og nazismen**

Første Verdenskrigs ulykke gav en række tyskere nyt politisk ståsted. Kejserdømmet, der havde ført Tyskland ind i Første Verdenskrig, mistede sin magt i krigens afslutning og kejseren abdicerede. Det kastede Tyskland ud i en politisk krise, der måske bedst illustreres ved, at der den selv samme dag i november 1918, få dage før krigen sluttede, blev udråbt to tyske stater. Den ene af socialdemokraten **Philipp Scheidemann**, der udråbte **den tyske republik** og således byggede på den reformerte socialisme, hvor et nyt tysk parlament med forskellige politiske partier, skulle lede landet efter demokratiske spilleregler.

Få hundrede meter fra, hvor Scheidemann udråbte det demokratiske Tyskland, proklamerede kommunisten **Karl Liebknecht** **den socialistiske republik**, der støttede sig til de spæde erfaringer fra revolutionens Rusland. I de følgende måneder forsøgte de tyske kommunister at kopiere den russiske revolution, men revolutionen blev slået ned. Demokratiet sejrede i Tyskland, men der var stærke grupper i det tyske samfund, der ønskede et autoritært samfund fremfor et folkevalgt parlament. Utilfredsheden med demokratiet blev ikke mindre pga. en voldsom økonomisk krise i Tyskland i de første år efter krigen.

I 1919 havde italieneren **Benito Mussolini** grundlagt den fascistiske bevægelse, der med sine kampforbund terroriserede arbejdere og faglige organisationer i Italien. Hertil fik han støtte af borgerskabet og storkapitalen. I 1921 stiftede han det fascistiske parti, og efter marchen mod Rom i 1922 blev han regeringschef. Mussolini skabte den fascistiske stat ved brug af statsterror og propaganda. Ved at bruge sin karisma, gennem total kontrol med medierne og mistænkeliggørelse af politiske rivaler nedbrød han det eksisterende demokratiske samfundssystem og skabte i stedet en korporativ stat[[1]](#footnote-1).

De fascistiske tanker blev grundstammen i de yderliggående grupper, der opstod i Tyskland som følge af demokratiets manglende evne til at håndtere den økonomiske krise. I München opstod det nationalsocialistiske parti med **Adolf Hitler** i spidsen. Hitlers brændende taler og had til demokratiet, jøderne og den krænkelse af Tyskland, som Første Verdenskrig havde medført, fik tag i mange tyskere, særligt borgerskabet og de unge. Den fascistiske/nazistiske ideologi var i 1918, da Første Verdenskrig sluttede, ikke eksisterende. Blot 15 år efter, i 1933, var fascismen den mest magtfulde ideologi og sad ved magten i både Tyskland og i Italien. Fascismen stod for mange mennesker, der så demokratiet som årsag til den økonomiske krise, som et godt alternativ til både det kapitalistiske samfund og til det kommunistiske samfund, der kun eksisterede i Sovjetunionen.

Når det lykkedes fascismen og nazismen at komme til magten i Italien og Tyskland var det fordi de to samfund efter Første Verdenskrig var så forarmede, at yderliggående grupper, der kunne tilbyde nye og bedre tider, fik fat i den almindelige, brede befolkning. Midlet til at nå middelklassen var et had til det eksisterende samfund, som havde spillet fallit. Men også troen på nationen spillede en afgørende rolle, idet mange tyskere følte sig ydmyget som folk efter Første Verdenskrig. Nazismen gav dem national oprejsning gennem en **brændende nationalisme**.

# **Demokratiet består prøven**

Det kapitalistiske system kom under hårdt pres flere steder i Europa som følge af Første Verdenskrig og den økonomiske krise i kølvandet af krigen. I **USA** kom demokratiet ikke på samme vis i modvind. Det demokratiske system i USA var stærkt konsolideret sammenlignet med de spæde demokratier i Tyskland og Italien og nød befolkningens fulde opbakning. Selv da den **voldsomme økonomiske krise slog igennem i 1929**, fik det nok mistilliden frem i den amerikanske befolkning, men grundpillerne i det kapitalistiske system stod urokkeligt fast. Mens økonomien vaklede og de demokratiske institutioner i store dele af verden blev sat ud af spil, bestod demokratiet i USA takket være et politisk system, der fungerede.

I USA havde det politiske system ikke samme politiske bredde som i de liberale demokratier i Europa. I USA stod der **indskrevet direkte i forfatningen**, at individet stod over staten, og at statsmagten således skulle spille en minimal rolle i det amerikanske samfund. Det var klassisk liberalisme og det blev fatalt for håndteringen af økonomien op gennem 1920'erne. Den manglende statslige regulering var medvirkende til at den amerikanske økonomi brød sammen i 1929 og kastede ikke kun USA men også hele Europa ud i dyb økonomisk krise.

I Tyskland førte den økonomiske krise til det demokratiske systems fald, men i USA formåede den nyvalgte **præsident Roosevelt i 1933** at skabe en politik (såkaldt *New Deal*), der blandt andet var med til at genoprette økonomien og derved redde det liberale samfund i USA, om end i en ny tilpasset form, hvor statsmagten nu spillede en større rolle end tidligere.

# **Ragnarok under den Anden Verdenskrig**

Fascismen voksede sig stærk op gennem 1930'erne og kom farligst til udtryk gennem nazismens jødeudryddelse og den aggressive udenrigspolitik, der førte til Anden Verdenskrig. Anden Verdenskrig blev en ideologisk kamp mellem fascismen - **Tyskland, Italien og Japan** – og kapitalismen, i første omgang England og Frankrig. Frankrig blev besat i 1940, mens Sovjetunionen og USA i 1941 gik ind i krigen på Englands side.

Netop Sovjetunionens indtræden i krigen i 1941, betød en **opblødning af den ideologiske krig** mellem kommunismen og kapitalismen, fra 1941-1945 kæmpede det kommunistiske Sovjet på kapitalismens side. Og hvorfor nu det?

Overordnet fordi Sovjetunionen for at overleve den tyske invasion var tvunget til at få England og USA til at åbne "en anden front" i Vesteuropa, så Tyskland måtte kæmpe på to fronter. Det ville tage trykket af Østfronten. Stalin, Churchill og Roosevelt førte i 1942-44 samtaler om, hvordan denne anden front skulle etableres. USA var mere villig end englænderne, mens Stalin mistroisk opfattede særligt englændernes tøven som udtryk for, at de helst så Sovjetunionen forbløde.

I oktober 1944 fandt Churchill og Stalin sammen om en aftale, hvor de delte Balkan og det østlige Europa imellem sig. Churchill fik indflydelse i Grækenland og på Balkan, mens Stalin kunne få indflydelse i Øst- og Centraleuropa. Det var en **gammeldags stormagtspolitik** som Roosevelts liberale tanker ikke kunne gå med på. Denne "procent-aftale" fik indflydelse på Sovjetunionens senere dominans i Øst- og Centraleuropa efter krigen.

# **Kort om tiden efter Anden Verdenskrig:**

# **Europas guldalder og den kolde krig**

Anden Verdenskrigs afslutning i 1945 markerer **et ideologisk nybrud**. Krigen betød det kapitalistiske systems sejr og det endelige nederlag for den fascistiske/nazistiske ideologi. Frem til 1973 gennemløb det kapitalistiske samfundssystem, der blev opbygget i den vestlige del af Europa, en forbløffende økonomisk udvikling, der kan betegnes som Europas guldalder.

Her oplevede Vesteuropa en stor økonomisk vækst og fremgang, der var med til at binde befolkningerne til det kapitalistiske samfund.

Men sejrens frugter faldt ikke kun i kapitalismens turban, den anden store sejrherre i verdenskrigen blev kommunismen i Sovjetunionen. Det stod hurtigt klart, at de sejrende magter, der repræsenterede **to forskellige ideologiske systemer**, ikke kunne komme overens om fremtidens verdensorden. Der opstod i perioden 1945-49 en kraftig rivalisering mellem USA og Sovjetunionen, der blev indledningen til Den Kolde Krig.

**Blinde kildeanalyser og tilhørende problemstillinger**

Kilde 1.

Evt.: Forfatter(e), titlen og årstal:

Tilknyttet ideologi:

Alle hidtidige samfunds historie er en klassekampens historie. (…)

Fri mand og slave, patricier og plebejer, baron og livegen, lavsmester og svend, kort sagt: undertrykkere og undertrykte har stået i stadig modsætning til hinanden, har snart skjult, snart åbenlyst – ført en uafbrudt kamp, en kamp, der hver gang er endt med en revolutionær omformning af hele samfundet eller med de kæmpende klassers fælles undergang. […]

Men vor tidsalder, bourgeoisiets tidsalder, udmærker sig ved, at den har forenklet klassemodsætningerne. Hele samfundet spalter sig mere og mere i to store fjendtlige lejre, i to klasser, der står i direkte modsætning til hinanden: bourgeoisiet [borgerskabet] og proletariatet [arbejderne, de besiddelsesløse]. […]

Kilde 2.

Evt.: Forfatter(e), titlen og årstal:

Tilknyttet ideologi:

Bygningen vakler, træværket knager. Nu har vi kun to valgmuligheder: Hagekorset eller den sovjetiske stjerne. Internationalens verdensomspændende despoti eller den germanske nations hellige imperium. Den første handling for at bringe riget på fode må være en march mod Berlin og oprettelsen af et nationalt diktatur.

Kilde 3.

Evt.: Forfatter(e), titlen og årstal:

Tilknyttet ideologi:

1. Når der ad ærlig vej er gennemført en fredstraktat, må der ikke træffes nogen hemmelig international overenskomst af nogen art, men diplomatiet skal altid føre sine forhandlinger åbent og for offentlighedens øjne.
2. Absolut frihed for skibsfarten på havene uden for de territoriale farvande, såvel i krig som i fred, undtagen når havene er helt eller delvis lukket ved international foranstaltning til gennemførelse af internationale overenskomster.
3. Så vidt mulig fjernelse af alle økonomiske skranker; lige handelsbetingelser for alle nationer, der enes om freden og danner en sammenslutning til dens opretholdelse. (…)
4. En fri, oprigtig og absolut upartisk ordning af alle koloniale krav, en løsning, der hviler på streng overholdelse af det princip, at ved afgørelsen af alle sådanne suverænitetsspørgsmål skal de pågældende befolkningers interessehave lige så stor vægt som de berettigede krav fra de stater, hvis adkomst skal afgøres. (…)
5. Der skal dannes en almindelig sammenslutning af nationer (: Folkeforbundet) i henhold til særlige pagter med det formål at give gensidige garantier for politisk uafhængighed og territorial ukrænkelighed for store så vel som for små stater.

1. Nyt politisk og socialt ordenssystem, hvor arbejdsgivere og arbejdere blev socialt og økonomisk ligestillede for at overvinde klassekampen. (denstoredanske.dk) [↑](#footnote-ref-1)